1.2 ปัจจัยความเสี่ยง

บริษัทฯ ได้ให้ความสำคัญในการจัดให้มีระบบการบริหารความเสี่ยงที่สอดคล้องกับมาตรฐานสากล
ซึ่งจากลักษณะเฉพาะของธุรกิจทางด้านวิศวกรรม การจัดหาแรงงาน วัตถุดิบ และการก่อสร้าง
(Engineering, Procurement, and Construction-EPC) ทำให้บริษัทฯ
ไม่อาจหลีกเลี่ยงความเสี่ยงบางประการที่อาจจะเกิดขึ้นแล้วอาจส่งผลกระทบต่อการบรรลุเป้าหมายหรือการดำเนินการในธุรกิจของบริษัทฯ
อย่างมีนัยสำคัญ บริษัทฯ จึงแบ่งความเสี่ยงดังกล่าวออกเป็น 3 ประเภทหลัก อันได้แก่
ความเสี่ยงจากการประกอบธุรกิจ ความเสี่ยงในการดำเนินโครงการ และความเสี่ยงทางการเงิน

1.2.1 ความเสี่ยงที่เกิดจากจากการประกอบธุรกิจ

1.2.1.1 ความเสี่ยงจากการพึ่งพาลูกค้า

บริษัทฯ มีรายได้หลักจากการประกอบธุรกิจด้านวิศวกรรมก่อสร้าง เทเลคอมมินิเคชั่น
และงานบริการในกลุ่มธุรกิจพลังงานและปิโตรเคมี โดยมักเกี่ยวข้องกับ กลุ่มบริษัท เชฟรอน
และกลุ่มบริษัท ปตท. หรือบริษัทที่เกี่ยวข้องของบริษัทดังกล่าว ทำให้รายได้ของบริษัทฯ ต้องพึ่งพิงกับ
ลูกค้าในภาคอสังหาริมทรัพย์ และภาคเอกชนอื่นๆในกลุ่มพลังงาน กลุ่มบริษัท เชฟรอน และกลุ่มบริษัท
ปตท. ซึ่งเป็นลักษณะงานรับเหมาก่อสร้าง และจัดซื้อจัดหากำลังคน เป็นส่วนใหญ่

แนวทางการลดความเสี่ยง

บริษัทฯ ปรับกลยุทธ์เพื่อลดความเสี่ยงโดยการขยายธุรกิจอย่างต่อเนื่อง เช่น ในปี 2553 บริษัทฯ
ได้จัดตั้งหน่วยพัฒนาธุรกิจเพิ่มเป็น 2 หน่วยงาน เพื่อให้ดำเนินการหางานทางวิศวกรรมก่อสร้าง
และพลังงาน ไปพร้อมๆ กัน อีกทั้ง เพื่อสร้างสัมพันธภาพที่ดีกับลูกค้า รวมถึงขยายฐานลูกค้า
ซึ่งทำให้บริษัทฯ เริ่มมีลูกค้าใหม่เพิ่มมากขึ้น นอกจากนี้ บริษัทฯ
ยังมีตัวแทนหน่วยพัฒนาธุรกิจในต่างประเทศ อาทิ ประเทศเวียดนาม ประเทศสิงค์โปร์
และเมืองดูไบ ประเทศสหรัฐอาหรับเอมิเรตต์ เพื่อหาโอกาสทางธุรกิจใหม่ๆ
และศึกษาความเป็นไปได้ในการขยายธุรกิจไปสู่ต่างประเทศ ซึ่งจะทำให้บริษัทฯ
ขยายฐานลูกค้าทั้งในและต่างประเทศได้อย่างรวดเร็ว

1.2.1.2 ความเสี่ยงด้านราคาผลิตภัณฑ์

ความผันผวนของราคาวัสดุก่อสร้างและราคาน้ำมันจะส่งผลกระทบโดยตรงต่อต้นทุนการก่อสร้างโครงการ
ซึ่งยากต่อการควบคุมต้นทุนให้เป็นไปตามงบประมาณที่ตั้งไว้

แนวทางการลดความเสี่ยง

บริษัทฯ ได้วางแผนโดยประมาณการใช้และคาดการณ์ราคาวัสดุก่อสร้างล่วงหน้า
เพื่อใช้ในการวางแผนและรักษาระดับต้นทุนให้เหมาะสมและสอดคล้องกับราคาวัสดุก่อสร้างที่เปลี่ยนแปลงไป
อีกทั้ง บริษัทฯ ยังพยายามรักษาสัมพันธ์ที่ดีกับผู้จัดจำหน่าย
พร้อมทั้งมีการติดตามความเคลื่อนไหวของราคาวัสดุก่อสร้างโดยตลอด
และเปิดโอกาสให้เกิดการแข่งขันในระหว่างผู้จัดจำหน่าย
เพื่อให้เกิดการเจรจาต่อรองที่ทำให้บริษัทฯ ได้รับประโยชน์สูงสุดในด้านราคา
หากช่วงเวลาใดที่มีแนวโน้มว่าราคาวัสดุจะสูงขึ้นเรื่อยๆ
บริษัทจะเจรจาซื้อวัสดุโดยการยืนราคาไว้ตลอดโครงการเสร็จสิ้น

1.2.2 ความเสี่ยงด้านบุคคลากร

ความเชี่ยวชาญและความพร้อมของบุคลากรเป็นปัจจัยสำคัญต่อการประสบความสำเร็จของธุรกิจ
เนื่องจากบุคลากรที่มีความสามารถจะทำให้งานสำเร็จลุล่วงไปด้วยดี
ซึ่งเป็นการสร้างความเชื่อมั่นให้แก่ลูกค้า

แนวทางการลดความเสี่ยง

บริษัทฯ จัดให้มีการประเมินผลในการทำงานให้กับพนักงานเพื่อให้เกิดประสิทธิภาพ
และจัดฝึกฝนอบรมพนักงานให้มีความรู้ ความเชี่ยวชาญ และทักษะการทำงาน
รวมไปถึงจัดส่งพนักงานเข้าร่วมอบรมในหลักสูตรต่างๆ ที่เกี่ยวข้องกับงาน
เพื่อที่จะได้พัฒนาความรู้ให้เท่าทันกับการเปลี่ยนแปลงของสภาวการณ์ ความรู้ และเทคโนโลยีใหม่ๆ
เช่น จัดให้มีการอบรมและทดสอบ เพื่อผลิตช่างเชื่อมที่มีคุณภาพ
รวมถึงจัดหาวิทยากรที่มีชื่อเสียงเข้ามาอบรมให้กับพนักงาน นอกจากนี้
ยังดูแลพนักงานทั้งในด้านค่าตอบแทนและความก้าวหน้าอย่างเหมาะสมเพื่อให้พนักงานทำงานให้กับบริษัทฯ
ได้เป็นเวลานาน และเปิดโอกาสให้พนักงานใหม่ๆ ที่มีความชำนาญสูงเข้ามาทำงานกับบริษัทฯ
มากขึ้น รวมทั้ง บริษัทฯ มีมาตรการในการรักษาความปลอดภัยสำหรับพนักงาน
รวมไปถึงให้ความรู้แก่พนักงานในการแก้ปัญหาขั้นต้นกรณีที่เกิดเหตุที่ไม่คาดคิด
เพื่อสร้างความมั่นใจว่าความเสี่ยงที่อาจเกิดขึ้นในระหว่างการดำเนินงานจะลดน้อยลง
หรือหมดไปได้ในที่สุด